Timetti taqbaylit tamensayt s umata d tin imu-ittuqqet uxeddim s waṭas amdan aqbayli ama d argaz ama d tameṭṭut ttmageren(Ẓr.DJELLAOUI, M . 2007 ), ten s lǧehd iɣallen-nsen, ɣas ulamma yezga deg-sen ɛeyyu d lḥif deg mi ara dtefrari tafat alma yeɣli-d yiḍ ur uysent ara, ula d tameṭṭut s ljiha-s tezga tleqqeḍ azemmur, tjemmeɛ lexṛif, tẓeṭṭ izeḍwan akken i txeddem tibḥirin, tassenduy iɣi, tettqabel lecɣal n uxxam meṛṛa, s uzizdeg-is d ufraḍ-is , neɣ d asewwi i twacul, neɣ d ttrebga n yigerdan Ma d argaz iɛennu lecɣal n tfellaḥt i d-yettawin leṛẓaq d lɣellat i twacult. Aneggaru-a ixeddem lecɣal n tfellaḥt am tkerza, azreɛ n neɛmat , tameggra, aserwet, uẓẓu n yisekla  .Aya yeḥwaǧ tazmert d ssber s waṭas ara yesneqqsen taɛekkemt ẓẓayen fell-asen, dɣa ttemɛawanen yemdanen gar-asen iwaken ur as-ttḥussun ara, rzan ɣer uxeddim-a s wudem n twizi, ttawin-d acewwiq s lḥen n taɣect-nsen.